L-aħħar jiem reġgħu kienu pożittivi ħafna għal pajjiżna. Dan għax kienu diversi l-okkażjonijiet fejn kien ikkonfermat kif Malta għadha b'saħħitha u li l-Gvern qed ikompli jmexxi l-pajjiż b'mod li jagħti r-riżultati. Riżultati rikonoxxuti b'mod internazzjoni u mill-familji Maltin li qed jibqgħu jirrapportaw sitwazzjoni personali aħjar. Din tal-aħħar hija l-iktar kruċjali għaliex li kieku dak li hemm fuq iċ-ċertifikat ma jinħassx mill-familji Maltin, ma jiswa xejn. Forsi l-iktar li spikka fl-aħħar jiem kien hemm it-tbassir tax-xitwa tal-Kummissjoni Ewropea. Tbassir li wera kif Malta kellha l-ikbar tkabbir ekonomiku minn meta daħlet fl-Unjoni Ewropea. Ir-rapport irrefera wkoll għal rata ta' qgħad baxxa u għad-dixxiplina li rnexxielu jdaħħal il-Gvern. Is-sabiħ f'dak kollu però hu li mhux qed jibqa' fuq il-karta. Għax kif jgħid ir-rapport innifsu ħafna mis-suċċess huwa bbażat fuq il-konsum privat. Fi kliem ieħor ifisser li l-Maltin għandhom iktar flus x'jonfqu. Xi ħaġa li dehret ċara wkoll fl-istatistika tal-NSO dwar is-safar fejn irriżulta li l-Maltin siefru iktar u nefqu iktar. Li l-ġid qed jinfirex fis-soċjetà seta' jixhdu l-Prim Ministru meta l-Ħamis mar iżur ħaddiema li jaħdmu f'żewġ kumpaniji li f'pajjiżna se jerġħu jkabbru l-operat tagħhom. Waħda fis-settur tal-betting u l-oħra fis-settur tan-negozju tal-kiri ta' uffiċini. Meta iktar persuni jsibu impjieg u impjieg ta' kwalità jkun ifisser li l-ġid li qed jinħoloq qed jinfirex tassew. Fil-fatt irriżulta din il-ġimgħa wkoll li mill-bidu ta' din l-amministrazzjoni nħolqu 20 impjieg ġdid kuljum, il-maġġoranza tagħhom fis-settur privat. Huwa dan is-suċċess li l-Oppożizzjoni ma tiflaħx tara. Proprju għalhekk bħalissa reġgħet ikkargat bil-goff fil-kampanja negattiva tagħha. Għax kif ftiehmu s-sena li għaddiet fid-Dar Ċentrali meta ħejjew il-prinċipji tal-istrateġija huwa biss bit-tisbit tas-saqajn u l-esaġerazzjonijiet li jistgħu jnaqqsu xi ftit ir-ritmu ekonomiku tal-Gvern. Ritmu li jixtiequ jarawh ibatti għax kif jaf kulħadd il-flus fil-but tan-nies jagħmlu differenza kbira. Il-mass meeting tal-lum huwa wieħed mill-passi biex joħolqu gidba. Jgħidu li l-Gvern joħnoq id-demokrazija meta aġġorna l-liġi taċ-ċensura u se jneħħi l-libell kriminali u l-mandat fuq il-ġurnalisti. Biex iħeġġeġ lin-nies tiegħu Simon Busuttil qed jerġa' jkun aggressiv. Rajnieh jgħid li ma jridx jagħti l-id tal-ħbiberija lill-Gvern u rajnieh iqatta' l-kuntratti tal-enerġija fil-Parlament. Huwa Kap tal-Oppożizzjoni li ftit li xejn qed iġib ruħu b'mod li jagħmel dehen lil min irid ikun Prim Ministru. Però Busuttil bilfors irid joħloq teatrin. Għax ir-realtà tweġġgħu. Żġur li ma ħax gost meta sema' mill-parlament kif il-Gvern qed jissalvagwardja l-interess taċ-ċittadin. Dan mhux biss b'kontijiet orħos, iżda kumpanija bħal Electrogas kienet immultata €10 miljuni għax ma lestietx il-proġett fil-ħin. Kieku n-Nazzjonalisti għamlu hekk, hemm kont li bih ikollna biex nibdlu power station oħra daqskemm fi żmienhom saru affarijiet li ma tlestewx fil-ħin. Fuq kollox in-negattività għandha ssib ir-risposta tal-ottimiżmu. Aħna l-appell tal-Prim Ministru għall-id tal-ħbiberija nappoġġjawh b'qawwa liema bħalha. Għaliex quddiem id-dwejjaq li qed tipprova tnissel l-Oppożizzjoni, nafu li fid-djar tagħna l-famiji jitkellmu dwar kemm sejrin aħjar u kif il-pajjiż miexi 'l quddiem. Jinnotaw li f'Malta hawn ċertu suċċess u trankwillità u ma jridux min jipprova jneħħihielhom għall-gwadann partiġjan. Il-poplu ma jridx politiċi li jesaġeraw u li jifridu. Lil dawk diġà warrabhom fl-2013 u nemmnu li jerġa' jwarrabhom ma jdumx.